text: Kritiske Nykredit-kunder: Nu har vi fået en vigtig platform
  09 marts 2016 kl. 05.52
  Seks af de otte opstillede kritiske Nykredit-kunder blev tirsdag aften valgt i repræsentantskabet. Og medlemsskabet skal bruges som platform for at få både mere information og indflydelse.
  Da stemmerne var talt op ved 21-tiden, stod det klart, at protestgruppen vandt seks af de 12 syd- og sønderjyske pladser. En af de ny-indvalgte er Jens Vesterbæk fra St. Darum ved Esbjerg.
  - Vore seks pladser i repræsentantskabet bliver en vigtig platform for os i den fortsatte kamp for mere demokrati og indflydelsese. Nu får vi adgang til vigtig information og har mulighed for at ytre os, sagde en glad Jens Vesterbæk til TV SYD efter valget.
  De utilfredse Nykreditkunder er vrede over, at Nykredit har besluttet at hæve bidragssatsen på realkreditlån. Forhøjelsen af bidragssatsen er ifølge Nykredit sket, fordi Nykredit skal ruste sig til at blive børsnoteret. Det vil Jens Vesterbæk nu forholde sig kritisk til.
  